BME Alkalmazott Matematika Szak Habilitációs és Doktori Bizottsága

Útmutató a publikációk értékeléséhez 
és minimumkövetelmények megállapításához
PhD eljárásokban

1999. február 11.

Ez az útmutató jelöltek, előterjesztők és bírálók számára készült. Célja az, hogy
•	iránymutatást és önkontroll-lehetőséget nyújtson kérelmet benyújtók számára: ennek alapján ellenőrizni lehessen, hogy a publikációs tevékenység formálisan megfelel-e a BME minimumkövetelményeinek, 
•	útmutatást adjon előterjesztők számára a minimumkövetelmények teljesítésének ellenőrzéséhez, továbbá 
•	néhány szempontot szolgáltasson bírálók számára.

A publikációlistát az “Útmutató PhD fokozatért illetve habilitációért folyamodók számára a publikációkkal kapcsolatos adatok megadásához” című anyagban megadott módon kell elkészíteni. Az jelölt egy listára rávezeti az alábbi táblázat és a %‑os módosítások alapján járó pontokat, és a végén feltünteti a teljes pontszámot.

Minimumkövetelmények

A minimumkövetelmények a jelöltek számára támpontot nyújtanak, arra, hogy mi az a legkisebb mértékû publikációs tevékenység, amelynek elérése elõtt általában nem érdemes doktori eljárást kezdeményezni; másrészt tájékoztató küszöbszintet ad előterjesztők számára, mely alatt általában nem javasolhatják doktori eljárás megindítását (Dsz.15.§.(3)b)). Az eljárás megindítására és a fokozat odaítélésére vonatkozó döntésben a publikációs tevékenység mértéke (mennyisége) mellett ennek minősége is döntő szerepet játszik.
A minimumkövetelmények teljesítését az előterjesztő és (az előterjesztés alapján) a  doktori bizottság a beadott anyagok alapján ellenőrzi. 
Ha a minimumkövetelmények nem teljesülnek, a benyújtott kérelmet a doktori bizottság elutasítja.
A minimumkövetelmények nem teljesítése miatt elutasított kérelem esetén a befizetett teljes doktori eljárási díjnak és a kezelési díjnak a különbözetét az egyetem visszafizeti. Teljesített minimumkövetelmények esetén a vizsgálat az eljárás része, és külön díja nincs.
A csak minimumkövetelmények ellenőrzésére benyújtott publikációs anyag vizsgálati díja 0,5 PA, mely megfelelés esetén a doktori cselekmény két éven belüli elindításakor beszámítódik a befizetendő eljárási díjba. Amennyiben az így kezdeményezett ellenõrzési eljárás alapján a doktori tanács a publikációs minimumkövetelmények teljesítettségét állapítja meg, ezzel kötelezettséget vállal arra, hogy a két éven belül benyújtott doktori eljárási kérelmet pusztán a publikációk elégtelenségére hivatkozással nem utasítja el.

PhD minimumkövetelmények

Értekezéssel vagy alkotással pályázók
•	az összes matematikai publikációk minimális darabszáma: 4, ebből
•	legalább 2 cikk idegen nyelvű, a Mathematical Reviews által referált cikkeket közlő lektorált folyóiratban, a jelölt legalább 50%-os részével, mely cikkek közlését a lektor már elfogadta. Ezek közül legalább az egyiknek a szűkebb szakterület által rangos folyóiratnak kell lennie,
•	legalább 2 további cikk, közülük legalább egy magyar nyelven (magyar állampolgárok esetében).

A publikációk pontozása

A egyes matematikai publikációkra adandó pontszámok a következők:

Könyv	(egy kiadó által elfogadott)	8
Könyvrész, könyvfejezet	6 
Szerkesztett könyvben cikk 	4
Nyomtatott (vagy elektronikus formában közzétett) egyetemi jegyzet	3
Folyóiratcikkek
	Lektorált (elfogadott)
		Külföldön megjelent idegen nyelvű 	6
		Magyarországon megjelent idegen nyelvű 	4
		Magyar nyelvű 	2
	
Nemzetközi részvételű konferencia kiadványában megjelent idegen nyelvű
		előadás
	Lektorált	4
Helyi részvételű rendezvény kiadványában megjelent idegen nyelvű előadás	2
Magyar nyelvű, kiadványban megjelent konferencia-előadás 	1
Külföldi szabadalom 	2
Magyar szabadalom 	1

A belföldi társszerzők külön levélben nyilatkozhatnak a közös cikkekre vonatkozóan arról, hogy az egyes publikációk hány %-a tekinthető saját munkájuknak. A jelölt szempontjából az egyes pontszámok a maradék %-kal szorzandók. Ebben a számításban a doktorandusz témavezetője a társszerzők közül automatikusan kihagyandó. Így például a témavezetővel közös kétszerzős cikkeknél a jelölt megkapja a pontszám 100%-át. Ha a társszerzők bármilyen okból nem nyilatkoznak, vagy ha a társszerzők megadott össz-százaléka túllépi a 100%‑ot, a megfelelő pontszámok a szerzők számával osztandók.

Korábbi nyilatkozatnak ellentmondó társszerzői nyilatkozat esetén, amikor ez kiderül, a doktori bizottság köteles vizsgálatot indítani, és erről a BME Habilitációs Bizottságát és Doktori Tanácsát tájékoztatni. 

Kiegészítő szabályok
Alkotással pályázóknál a doktori bizottság által elfogadott alkotás 6 ponttal veendő figyelembe.
Az egyetemi diploma megszerzése után 5 éven belüli beadáskor 1-1 pont adható díjnyertes TDK dolgozatokra, a nem kötelező, írásban meg nem jelent konferencia-előadásokra, valamint a doktorandusz-abszolutóriumra is (összesen max. 3 pont). A diplomaterv, mint kötelező munka, nem számolható el ebben a kategóriában sem. A BME doktorandusz-szimpóziumon elhangzott előadás csak akkor számolható el, ha teljes szövege megjelent egy könyvtárban hozzáférhető kiadványban.

Az előírt minimális össz-pontszám PhD fokozatnál: 12.
Ezeket az előírásokat a BME Alkalmazott Matematika Szak Habilitációs és Doktori Bizottsága 1999. február 4-én megtárgyalta, és az Egyetemi Habilitációs Bizottság és Doktori Tanács 1999. március 4-i ülésén elfogadta. Ez az útmutató a továbbiakban a TTK dékáni hivatalában mindenki számára hozzáférhető. Az előírásokat az 1999. március 31. után beadott kérelmek elbírálásakor kell alkalmazni. 

           .................................			         	................................
Az Egyetemi Habilitációs Bizottság és   	    A BME Alk. Mat Szak Habilitációs és 
            Doktori Tanács                                                      Doktori Bizottság
                     elnöke                                                                 elnöke

Melléklet
Társszerzői minta-szöveg

Alulírott ………………………….., …………………………………… doktorjelölt társszerzője kijelentem, hogy a “………………….” című doktori értekezés téziseiben megfogalmazott állításokat a jelölt saját eredményeiként fogadom el. 
A …………………………… cikkben az én szerzői arányom becslésem szerint ……%.
Kötelezően választandó alternatívák:
•	kijelentem továbbá, hogy ezen dolgozatot korábbi minősítési eljárásban nem használtam fel, és a jövőben sem kívánom felhasználni.
•	ezt a dolgozatot a későbbiekben kezdeményezett minősítési eljárásban kívánom felhasználni, a fenti %-os szerzői aránnyal, de ……….. szerzőtársamtól eltérő tudományos eredményt összefoglaló tézisek beadásával.